Rino Serra/Le fior dël mal/070


LXX. Sepoltura 
Se 'nt na neuit pesanta e scura 
Un bon cristian, për carità, 
Daré quàich veja masura 
Ël vòst còrp vantà a sotrerà, 

Ant l'ora che caste stèile 
A fërmo j'euj apesantì, 
L'aragn a farà soe tèile 
E la vipera 'l sò nì; 

Sentireve tuta l'anà 
Su vòstre teste condanà 
Ij crij dij luv lamentos 

E dle masche afamà, 
Bagord ëd vej assatanà 
E ij complòt dij vej mafios. 

Rino Serra
Leteratura piemontèisa
Baudelaire